ธปท.เตือนปีนี้เล่นกับเงินบาทยากขึ้น
ทุนเคลื่อนย้ายเข้าออกเร็วมากผู้ส่งออกต้องป้องกันความเสี่ยง
11 ม.ค. 2555

ทุนเคลื่อนย้ายเข้าออกเร็วมากผู้ส่งออกต้องป้องกันความเสี่ยง
ธปท.แย้มไต๋ ปีนี้ค่าเงินบาทผันผวนเพิ่มขึ้น เงินทุนไหลเข้าออกเร็ว เตือนนักลงทุนระวังสุ่มเสี่ยง เบี้ยประกันเข้ามาแล้ว 1.2 แสนล้านบาท
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า การเคลื่อนไหวของค่าเงินบาทในปีนี้มีแนวโน้มว่าจะผันผวนที่สูงขึ้นต่อเนื่องจากปีที่แล้ว ที่ค่าเงินบาทอ่อนค่าร่วม 4.7% โดยค่าเงินบาทมีโอกาสผันผวนได้ทั้งสองทิศทาง ทั้งอ่อนค่าลงและแข็งค่าขึ้น 
ผู้บริหาร ธปท. กล่าวว่า ในปีนี้ความเสี่ยงจากปัญหาหนี้สาธารณะในยุโรปน่าจะเข้มข้นและส่งผลกระทบไปยังประเทศอื่นๆ มากขึ้น ขณะที่เศรษฐกิจสหรัฐเองก็ยังไม่ชัดเจนว่าจะฟื้นตัวได้ต่อเนื่อง เพราะภาคอสังหาริมทรัพย์ยังแย่และการว่างงานก็สูง จึงน่าจะมีผลให้นักลงทุนต่างชาติเคลื่อนย้ายเงินทุนเพื่อไปลงทุนในประเทศที่มีผลตอบแทนสูงกว่า เงินทุนจึงจะไหลเข้าออกเร็วขึ้นจากความไม่แน่นอนเหล่านี้
ธปท.ประเมินว่า แนวโน้มในช่วงครึ่งแรกของปี 2555 ต้องติดตามปัญหาหนี้สาธารณะในยุโรปที่จะส่งผลกระทบเข้มข้นขึ้น และทำให้ธนาคาพาณิชย์ในยุโรปลดการลงทุน ระมัดระวังการปล่อยสินเชื่อเพิ่มขึ้น ส่งผลให้นักลงทุนที่ใช้เงินกู้จากยุโรปอาจจะดึงเงินทุนในภูมิภาคต่างๆ กลับประเทศมากขึ้น หรือดึงเงินเข้าออกในช่วงที่สั้นขึ้นมาอีกตามปัจจัยที่เปลี่ยนแปลงในแต่ละช่วง 
นอกจากนี้ ยังต้องเผชิญกับความเสี่ยงทางการเมืองของภูมิภาคตะวันออกกลางที่อาจจะกระทบต่อราคาน้ำมัน การชะลอตัวของเศรษฐกิจจีน การเกินดุลการค้าของไทยที่ลดลงต่อเนื่องจากการนำเข้าที่เพิ่มขึ้น ขณะที่ส่งออกมีเติบโตลดลง 
ปัจจัยเหล่านี้จะส่งผลให้นักลงทุนปรับการลงทุนที่มีความเสี่ยง (Riskon) หรือลดการลงทุนที่มีความเสี่ยง (Riskoff) ถี่ขึ้น ส่งผลต่อค่าเงินสกุลหลักให้เปลี่ยนแปลงรวดเร็ว มีผลให้ค่าเงินบาทแกว่งตัวได้ทั้งอ่อนและแข็งค่า และผันผวนตามปัจจัยภายนอกสูงขึ้น ราคาสินค้าโภคภัณฑ์และน้ำมันอาจจะปรับสูงขึ้น แม้เศรษฐกิจโลกจะชะลอก็ตาม
“แม้จะต้องติดตามปัจจัยเดิมๆ ของยุโรปและสหรัฐ แต่ปีนี้จะเข้มข้นขึ้น น่าจะทำให้แนวโน้มค่าเงินบาทในปีนี้แกว่งอ่อนและแข็งค่าเร็ว ผันผวนมากขึ้น แต่ผลจากการขาดดุลการค้าที่น่าจะลดลงน่าจะช่วยลดแรงกดดันเงินบาทแข็งค่าลดลง ซึ่งในภาวะที่ตลาดมีผันผวนมากขึ้น ไม่มีความจำเป็นที่ ธปท.จะไปดูแลความผันผวนให้ต่ำลงกว่าปกติ ควรปล่อยไป แต่คงไม่ถึงขั้นปล่อยเท้งเต้ง ให้ผู้เล่นรับความผันผวนเองหมด อาจจะมีการดูแลบ้าง แต่ดูยาวขึ้น ตามความเหมาะสม แต่จะไม่อุ้ม” นางผ่องเพ็ญ กล่าว 
ผู้บริหาร ธปท. กล่าวด้วยว่า ในภาวะที่ค่าเงินเคลื่อนไหวไปได้ 2 ทิศทาง นักลงทุนควรมีการป้องกันความเสี่ยง (เฮดจิง) จากการผันผวนของตลาดที่เปลี่ยนแปลงเร็ว ซึ่งเท่าที่ติดตามดูขณะนี้การทำเฮดจิงของผู้นำเข้าเพิ่มขึ้น แต่ส่วนของผู้ส่งออกลดลง 
นางผ่องเพ็ญ กล่าวว่า ขณะนี้เงินประกันที่จ่ายชดเชยน้ำท่วมไหลเข้ามาแล้ว 3,000-4,000 ล้านเหรียญสหรัฐ หรือประมาณ 9.51 หมื่นล้านบาท ถึง 1.27 แสนล้านบาท แต่ก็ยังไม่มีผลต่อการเคลื่อนไหวของค่าเงินบาทของไทยมากนัก